Pico Bolívar
Pico Bolívar je najviša planina u Venezueli, visoka 4,978 metara. Planina se nalazi u saveznoj državi Méridi, a njezin vrh je trajno prekriven mladim, zrnatim snijegom i trima malim ledenjacima; ledenjaci su, doduše, počeli nestajati s godinama i pretpostavlja se da bi do 2020. godine trebali potpuno nestati, što bi Venezuelu učinilo prvom andskom zemljom bez zaleđenog područja. 

Prvi uspon na vrh planine dogodio se 1935., a izveli su ga Enrique Bourgoin, H. Márquez Molina i Domingo Peña. Danas se na isti može doći samo pješice; Meridska uspinjača, najviša uspinjača na svijetu, vozi samo do planine Pico Espejo, odakle se put mora nastaviti pješice. Planina se ranije nazivala La Columna; godine 1925., pisac Tulio Febres Cordero je predložio da se planina preimenuje u čast revolucionara Simóna Bolívara. Preimenovanje je službeno provedeno 30. prosinca 1934. godine.

Bolivar, Pico